Vrou beseer nadat motor haar tref | Netwerk24
Vrou beseer nadat motor haar tref
Deur Jackie Kruger 02 Mei 2017 18:30
'n Vroulike voetganger is Maandag ernstig beseer toe sy deur 'n motor in die Dutoitskloofpas op die N1 in die Wes-Kaap raak gery is.
Luidens 'n verklaring van ER24 is die vrou, vermoedelik in haar 20's, deur 'n ligte voertuig getref.
Toe ER24-paramedici, tesame met die Metro-nooddienste, op die toneel aankom, was 'n ander private nooddiens reeds daar.
Die vrou is deur die paramedici op die toneel ondersoek. Hulle het bevind dat sy verskeie beserings opgedoen het. Haar toestand is as kritiek bestempel. Sy het die nodige behandeling ontvang en is per lugambulans na die Tygerberg-hospitaal vervoer.